ระเบียบการท่าเรือแห่งประเทศไทย ว่าด้วยการกำหนดขั้นตอนและระยะเวลาการปฏิบัติงานเพื่อประชาชน พ.ศ. 2542
ระเบียบการท่าเรือแห่งประเทศไทย
ว่าด้วยการกำหนดขั้นตอนและระยะเวลาการปฏิบัติงานเพื่อประชาชน
พ.ศ. ๒๕๔๒
 

เพื่อให้การปฏิบัติงานตามคำขอของประชาชนที่ไม่อาจดำเนินการให้แล้วเสร็จภายใน
๑ วันทำการ นับแต่เวลาที่ได้รับคำขอเป็นไปด้วยความสะดวก ประหยัด เพื่อประโยชน์ของรัฐและประชาชน
ตามระเบียบสำนักนายกรัฐมนตรี ว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒ ฉะนั้น อาศัยอำนาจตามความในมาตรา ๓๒ (๒)แห่งพระราชบัญญัติการท่าเรือแห่งประเทศไทย
พ.ศ. ๒๔๙๔ จึงให้วางระเบียบขึ้นไว้ดังนี้

ข้อ ๑
ระเบียบนี้เรียกว่า "ระเบียบการท่าเรือแห่งประเทศไทย ว่าด้วยการกำหนดขั้นตอนและระยะเวลาการปฏิบัติงานเพื่อประชาชน
พ.ศ. ๒๕๔๒"

ข้อ ๒[๑]
ให้ใช้ระเบียบนี้ตั้งแต่วันถัดจากวันประกาศเป็นต้นไป

ข้อ ๓ นับแต่วันใช้ระเบียบนี้ให้ยกเลิกระเบียบการท่าเรือแห่งประเทศไทย
ว่าด้วยการกำหนดขั้นตอนและระยะเวลาการปฏิบัติงานเพื่อประชาชน พ.ศ. ๒๕๓๒ และ (ฉบับที่
๒) พ.ศ. ๒๕๓๖ รวมทั้งข้อบังคับ ระเบียบ คำสั่ง หรือประกาศอื่นใดที่ขัดหรือแย้งกับระเบียบนี้

ข้อ ๔
ในระเบียบนี้
"การปฏิบัติงานเพื่อประชาชน"
หมายถึง การดำเนินการให้บริการของหน่วยงานต่าง ๆ ของการท่าเรือแห่งประเทศไทยจนแล้วเสร็จตามคำขอที่ประชาชนยื่นตามข้อบังคับ
ระเบียบ คำสั่ง หรือประกาศ ของการท่าเรือแห่งประเทศไทยเกี่ยวกับเรือหรือสินค้า
หรือกิจการอื่นที่เกี่ยวข้อง
"ประชาชน" หมายถึง บุคคลธรรมดา นิติบุคคล
หรือคณะบุคคลที่กฎหมายรับรอง ซึ่งเป็นผู้ยื่นคำขอ

ข้อ ๕ ให้หน่วยงานต่าง
ๆ ของการท่าเรือแห่งประเทศไทยอำนวยความสะดวกและเร่งรัดการปฏิบัติงานตามคำขอของประชาชนให้เสร็จเรียบร้อยโดยเร็ว

ข้อ ๖
งานที่ไม่สามารถดำเนินการตามคำขอให้แล้วเสร็จภายใน ๑ วันทำการนอกเหนือจากที่ได้กำหนดขั้นตอนและระยะเวลาดำเนินการไว้แล้ว
มีดังนี้
๖.๑ การวางเงินหรือสัญญาค้ำประกัน
หรือต่ออายุสัญญาค้ำประกันเพื่อใช้บริการเงินเชื่อ
๖.๒ การคืนเงินหรือสัญญาค้ำประกันเพื่อใช้บริการเงินเชื่อ
(กรณีต่อสัญญาค้ำประกัน)
๖.๓ การคืนเงินหรือสัญญาค้ำประกันเพื่อใช้บริการเงินเชื่อ
(กรณีเลิกใช้บริการเงินเชื่อ)
๖.๔ การคืนเงินประกันค่าภาระและค่าบริการให้เจ้าของหรือตัวแทน
๖.๕ การคืนเงินประกันค่าภาระและค่าบริการให้เจ้าของสินค้า
๖.๖ การเปิดใช้บริการเงินประกันธรรมเนียมล่วงหน้า
๖.๗ การขอบัตรอนุญาตเข้าบริเวณการท่าเรือแห่งประเทศไทย
๖.๘ การขอบัตรประจำตัวผู้ทำหน้าที่บรรทุกหรือขนถ่ายสินค้าเรือเดินทะเลต่างประเทศ
ให้หน่วยงานที่เกี่ยวข้องดำเนินการให้แล้วเสร็จภายในเวลาที่กำหนดตามขั้นตอนแนบท้ายระเบียบนี้

ข้อ ๗
ในกรณีที่พนักงานของหน่วยงานใดไม่ปฏิบัติตามระเบียบนี้ โดยไม่มีเหตุผลอันสมควรให้ถือว่าเป็นการกระทำผิดวินัย
ในกรณีที่พนักงานของหน่วยงานใดจงใจไม่ปฏิบัติตามระเบียบนี้อันเป็นเหตุให้เกิดความเสียหายอย่างร้ายแรงต่อการท่าเรือแห่งประเทศไทย
หรือหน่วยงานของรัฐ หรือประชาชน ให้ถือว่าเป็นความผิดทางวินัยอย่างร้ายแรง

ข้อ ๘
ให้รองผู้อำนวยการ การท่าเรือแห่งประเทศไทย ฝ่ายบริหาร เป็นผู้รักษาการให้เป็นไปตามระเบียบนี้


ประกาศ ณ วันที่ ๙
พฤศจิกายน พ.ศ. ๒๕๔๒
ถาวร
จุณณานนท์
ผู้อำนวยการ
[เอกสารแนบท้าย]

๑.
ขั้นตอนการวางเงินหรือสัญญาค้ำประกัน
หรือต่ออายุสัญญาค้ำประกันเพื่อใช้บริการเงินเชื่อ
๒.
ขั้นตอนการคืนเงินหรือสัญญาค้ำประกันเพื่อใช้บริการเงินเชื่อ (กรณีต่อสัญญาค้ำประกัน)
๓.
ขั้นตอนการคืนเงินหรือสัญญาค้ำประกันเพื่อใช้บริการเงินเชื่อ
(กรณีเลิกใช้บริการเงินเชื่อ)
๔.ขั้นตอนการคืนเงินประกันค่าภาระและค่าบริการให้เจ้าของหรือตัวแทนเจ้าของเรือ
๕.
ขั้นตอนการคืนเงินประกันค่าภาระและค่าบริการให้เจ้าของสินค้า
๖.
ขั้นตอนการเปิดใช้บริการเงินประกันธรรมเนียมล่วงหน้า
๗.
ขั้นตอนการขอบัตรอนุญาตเข้าบริเวณการท่าเรือแห่งประเทศไทย
๘.
ขั้นตอนการขอทำบัตรประจำตัวผู้ทำหน้าที่บรรทุก
หรือขนถ่ายสินค้าเรือเดินทะเลต่างประเทศ

(ดูข้อมูลจากภาพกฎหมาย)


































ปิยะธิดา/ปรับปรุง
๘ พฤศจิกายน
๒๕๖๐


[๑] ราชกิจจานุเบกษา
เล่ม ๑๑๗/ตอนพิเศษ ๔๔ ง/หน้า ๕๙/๑๐ พฤษภาคม ๒๕๔๓